ምስግጋር፦ ቤት ትምህርቲ ብጽቡቕ ምጅማር

ንስድራ ቤታት ዝኸውን ሓበሬታዊ ወረቐት

**ቤት ትምህርቲ ምጅማር በዳህን ባህ ዘብልን ክኸውን ይኽእል እዩ። እዚ ሓበሬታዊ ወረቐት እዚ፡ ኣገልግሎት ኣጸደ ህጻናት ናይ ውሉድኩም ንውሉድኩም ንቤት ትምህርቲ ብጽቡቕ መገዲ ኽጅምሮ ብኸመይ ክሕግዞ ኸም ዝኽእል ክገልጽ እዩ።**

ውሉድኩም ድሮ ናብ ብዙሕ ነገራት ተሰጋጊሩ እዩ፣ ንኣብነት፦

* ካብ ሓደ ንጥፈት ወይ ልማድ ናብ ካልእ
* ምስ ካልኦት ኴንካ ናብ ዝግበር መደባት ጸወታ ወይ ናብ ናይ ዕረፍቲ መገሻታት ምኻድ
* መውዓሊ ህጻናት ወይ ኣጸደ ህጻናት ምጅማር።

እዚ ተመክሮታት እዚ ውሉድኩም ንሓደስቲ ቦታታትን ነገራትን እንታይ ምላሽ ከም ዝህብ፡ እንታይ ደገፍ ድማ ከም ዘድልዮ ሓበሬታ ይህበኩም እዩ።

## ትምህርቲ ብጽቡቕ ምጅማር ኣገዳሲ ዝዀነ ስለምንታይ እዩ፧

ንቤት ትምህርቲ ብጽቡቕ ምጅማር ንውሉድኩም ኣብዚ ዝስዕብ ነገራት ይሕግዞ፦

* ዝሓሸ ናይ ምምሃር ክእለትን ኵለንተናዊ ጥዕናን ክህልዎ
* ትምህርቱን ዕቤቱን ከይኰላለፍ
* ድሕንነትን ምትእምማንን ክስምዖ፡ ምስ ካልኦት ድማ ጽቡቕ ርክብ ክህልዎ

## ንውሉድኩም ኣብ ቤት ትምህርቲ ምምዝጋብ

መብዛሕትአን ኣብያተ ትምህርቲ፡ ቆልዑ ቤት ትምህርቲ ቕድሚ ምጅማሮም ኣብ ዘላ ዓመት ኣብ ወርሒ ግንቦት እየን ምዝገባ ዝጅምራ። ምዝገባ፡ ነታ ቤት ትምህርቲ ንኽትፈልጥዋን ኣብቲ ናብ ቤት ትምህርቲ ኣብ ምስግጋር ዝህሉ ንጥፈታት ክትሳተፉን ዝያዳ ኣጋጣሚ ይኸፍተልኩም እዩ። ቆልዑ ብዝሓሸ መገዲ ኽሰጋገሩ ዝኽእሉ፡ እዚ ንጥፈታት እዚ መወዳእታ ዓመት ቕድሚ ምምጻኡ ነዊሕ ኣቐዲምካ እንተ ተጀሚሩን ቤት ትምህርቲ ድሕሪ ምጅማሩ ኣብ ዘለዋ ሒደት መዓልታት ድማ እንተ ቐጺሉን እዩ።

## ናብ መደባትን ንጥፈታትን ቤት ትምህርቲ ምስግጋር

ናብ ንጥፈታት ቤት ትምህርቲ ምስግጋር ንዓኹምን ንውሉድኩምን ኣብዚ ዝስዕብ መዳያት ይሕግዝ፦

* ቤት ትምህርቲ እንታይ ከም ዝመስል ምርዳእ
* ምስ ካልኦት ቆልዑን ስድራ ቤታትን ዕርክነት ምምስራት።

## ጸብጻብ ምስግጋር ትምህርትን ዕቤትን

ናይ ውሉድኩም መምህር ኣጸደ ህጻናት፡ ጸብጻብ ምስግጋር ትምህርትን ዕቤትን (ጸብጻብ ምስግጋር ተባሂሉ ዝፍለጥ) ክጽሕፍ እዩ። እዚ ጸብጻብ ምስግጋር እዚ ንመምህርን ንቤት ትምህርትን ውሉድኩም፡ ንውሉድኩም ክፈልጥዎን ንትምህርቱ መደብ ከውጽኡን ይሕግዞም እዩ። እቲ ጸብጻብ ምስግጋር ነዚ ዝስዕብ የጠቓልል፦

* ስምን ዕለተ ልደትን ስእልን ውሉድኩም
* ስምኩምን ክትርከቡሉ እትኽእሉ ኣድራሻን
* ስምን ክርከቡሉ ዝኽእሉ ኣድራሻን ናይቶም ኣገልግሎት ኣጸደ ህጻናት ዝህቡን ካልኦት ንውሉድኩም ዝድግፉ ዘለዉ ሰብ ሞያን
* ሓበሬታ ብዛዕባ ክእለታት ውሉድኩምን ንሱ ዝግደሰሉ ነገራትን
* ንውሉድኩም ዝሓይሽ ሜላታት ትምህርቲ።

ውሉድኩም ድሕሪ ሰዓታት ትምህርቲ ኽንክን ናብ ዝህብ ኣገልግሎት (OSHC) ዝኸይድ እንተ ዀይኑ፡ እቲ ጸብጻብ ምስግጋር ናብ ኣገልግሎት OSHC እውን ክመሓላለፍ እዩ።

ንስኻትኩም ድማ ቅዳሕ እቲ ምሉእ ጸብጻብ ምስግጋር ክውሃበኩም እዩ። ንትምህርቲ ውሉድኩም ክትርድእዎን ክትድግፍዎን ብዛዕባኡ ኽትመያየጡን ክሕግዘኩም ይኽእል እዩ።

ጸብጻብ ምስግጋር ውሉድኩም ነዚ ዝስዕብ ይሕግዝ፦

* ብዛዕባ እቲ ንውሉድኩም ዘገድሶ ነገራት መደብ ምውጻእ
* ውሉድኩም ካብ ኣጸደ ህጻናት ናብ ቤት ትምህርቲ ብምቹእ መገዲ ኽሰጋገር።

ጸብጻብ ምስግጋር መብዛሕትኡ ግዜ ኣብ 4ይ ክፍለ ዓመት እዩ ዝጸሓፍ። ኮይኑ ግና ውሉድኩም ስንክልና ወይ ዝሕታለ ዕቤት ዘለዎ እንተ ዀይኑ፡ ጸብጻብ ምስግጋር ኣቐድም ኣቢሉ ኣብ ወርሒ ሰነ ወይ ሓምለ ኽጸሓፍ ይኽእል እዩ። እዚ ኸኣ ንዓኹምን ነቲ ቤት ትምህርትን፡ ነቲ ንውሉድኩም ዘድልዮ ተወሳኺ ሓገዝ መደብ ምውጻእ ኽትጅምሩ ይሕግዘኩም።

ጸብጻብ ምስግጋር፡ ንስኹም ክትመልእዎ ዘድሊ ኽፋል ኣለዎ። ብዛዕባ ውሉድኩም ብዙሕ ነገራት ስለ እትፈልጡ፡ እቲ እትህብዎ ሓበሬታ ኣዝዩ ኣገዳሲ እዩ። እቲ ቤት ትምህርቲ ንዓኹምን ንውሉድኩምን ነቲ ቤት ትምህርቲ ብጽቡቕ ንኽትጅምሩ ዘኽእለኩም መደብ ንኸውጽእ ይሕግዞ እዩ።

ውሉድኩም ብሓገዝ ንሱ ዝፈልጦ እኹል ሰብ፡ ከም እኒ ንስኹም ወይ ናይ ኣጸደ ህጻናት መምህሩ፡ ዝመልኦ ኽፋል እውን ኣሎ። ነዚ ዝስዕብ ከጠቓልል ይኽእል፦

* ስእሊ
* ውሉድኩም ብዛዕባ ቤት ትምህርቲ ዝህንጠዮ ነገራት
* ብዛዕባ ምጅማር ትምህርቲ እንታይ ይስምዖ።

## ሓበሬታ ብኸመይ ከም ዝመሓላለፍ

ጸብጻብ ምስግጋር፡ Insight Assessment Platform ብዝብሃል መገዲ እዩ ብኢንተርነት ዝመሓላለፍን ዝኽዘንን። ኣብ Insight Assessment Platform ዝቕመጥ ሓበሬታ ኣብ ኣውስትራልያ ብዘተኣማምን መገዲ እዩ ዝኽዘን።

ኵለን ኣብያተ ትምህርቲ መንግስቲ ቪክቶርያ (ከምኡ እውን ገሊአን ናይ ካቶሊክን ናይ ብሕትን ኣብያተ ትምህርቲ) ናይ ነፍሲ ወከፍ ቆልዓ ትምህርትን ዕቤትን ንምምዝጋብ Insight Assessment Platform ይጥቀማ እየን። ቤት ትምህርቲ ውሉድኩም Insight Assessment Platform ዘይትጥቀም እንተ ዀይና፡ ኣብ ወረቐት ዝሰፈረ ወይ ኤለክትሮኒካዊ ቅዳሕ ጸብጻብ ምስግጋር ክውሃባ እዩ።

ክፍሊ ትምህርትን ስልጠናን ሓድሓደ ግዜ ግዳማውያን ወሃብቲ ኣገልግሎት ይጥቀም እዩ። ምስዚ ኽፍሊ እዚ ተሓባቢረን ዝዓይያ ወሃብቲ ኣገልግሎታት፡ ድሕንነት ሓበሬታ ዝዕቀበሉ መገድታት ክስዕባ የድልየን እዩ። Insight Assessment Platform ምስ ናይ ክፍሊ ትምህርቲ **ፖሊሲ ምስጢራውነት ሓበሬታ** ተሰማሚዑ ይኸይድ እዩ።[www.education.vic.gov.au/Pages/privacypolicy](http://www.education.vic.gov.au/Pages/privacypolicy)

ክፍሊ ትምህርቲ ነቲ ካብ ጸብጻብ ምስግጋር ዝረኸቦ ሓበሬታ ንኽትትልን ምርምርን ክጥቀመሉ ይኽእል እዩ። እዚ ሓበሬታ እዚ ብመልክዕ ቍጽርን ግራፍን እዩ ዝቐርብ፣ ስማት እቶም ቆልዑ**ኣይጥቀስን** እዩ።

ብዛዕባ Insight Assessment Platform ዝያዳ ሓበሬታ እንተ ደሊኹም፡ ናብ ኽፍሊ ትምህርቲ በዚ ዝስዕብ ኣድራሻ ክትጽሕፉ ትኽእሉ ኢኹም፦ psts@edumail.vic.gov.au።

ሓድሓደ ግዜ ሰብ ሞያ ትምህርትን ክንክንን ቪክቶርያ ንኹለንተናዊ ጥዕና ወይ ድሕንነት ቆልዑ ኢሎም ሓበሬታ ኸካፍሉ የድልዮም እዩ። ኣገልግሎት ኣጸደ ህጻናት ነቲ ምስ ኽንክን፡ ኣፈላላይ ዘይምግባር፡ ናይ ስራሕ ጥዕናን ድሕንነትን፡ ኵለንተናዊ ጥዕናን ድሕንነትን ውሉድ ዝተሓሓዝ ግዴታ ንምፍጻም ኣድላዪ ኣብ ዝዀነሉ እዋን ብዛዕባ ውሉድኩምን ስድራ ቤትኩምን ሓበሬታ ኸመሓላልፍ ከድልዮ ይኽእል እዩ። ንተወሳኺ ሓበሬታ ናብዚ እቶ፦ <https://www.vic.gov.au/information-sharing-schemes-and-the-maram-framework>።

# ንተወሳኺ ሓበሬታ

ናብዚ [www.education.vic.gov.au/transitiontoschool](http://www.education.vic.gov.au/transitiontoschool) እቶ።

እዚ ሰነድ እዚ ብእተፈላለየ ቛንቋታት ኣብ [www.education.vic.gov.au/transitiontoschool](http://www.education.vic.gov.au/transitiontoschool) ይርከብ እዩ።